title: Regolament ta’ Implimentazzjoni tal-Kummissjoni (UE) 2020/893 tad-29 ta’ Ġunju 2020 li jemenda r-Regolament ta’ Implimentazzjoni (UE) 2015/2447 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni

text:
                  30.6.2020

                  MT

                  Il-Ġurnal Uffiċjali tal-Unjoni Ewropea

                  L 206/8

         REGOLAMENT TA’ IMPLIMENTAZZJONI TAL-KUMMISSJONI (UE) 2020/893
         tad-29 ta’ Ġunju 2020
         li jemenda r-Regolament ta’ Implimentazzjoni (UE) 2015/2447 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (1), u b’mod partikolari l-Artikoli 8, 17, 50, 76, 132, 138, 143, 157, 161, 176, 193, 217, 232 u 268 tiegħu,
         Billi:

                     (1)

                     L-implimentazzjoni prattika tar-Regolament (UE) Nru 952/2013 (il-Kodiċi) flimkien mar-Regolament ta’ Implimentazzjoni tal-Kummissjoni (UE) 2015/2447 (2) uriet li jeħtieġ li jsiru xi emendi għal dak ir-Regolament ta’ Implimentazzjoni sabiex jiġi aġġustat aħjar għall-ħtiġijiet tal-operaturi ekonomiċi u tal-amministrazzjonijiet doganali kif ukoll biex jitqiesu l-iżviluppi leġiżlattivi u l-iżviluppi fir-rigward tal-użu tas-sistemi elettroniċi stabbiliti għall-finijiet tal-Kodiċi.

                     (2)

                     Fis-sentenza tagħha fil-Kawża C-661/15 (3), il-Qorti tal-Ġustizzja tal-Unjoni Ewropea ddikjarat invalidu l-Artikolu 145(3) tar-Regolament tal-Kummissjoni (KEE) Nru 2454/93 (4), li jistabbilixxi perjodu ta’ limitazzjoni ta’ sena biex jitqiesu l-aġġustamenti fil-prezz ta’ merkanzija difettuża biex jiġi ddeterminat il-valur doganali tagħha. Skont il-Qorti, abbażi tal-Kodiċi Doganali li kien applikabbli dak iż-żmien (5), id-debitur seta’ jikseb il-ħlas lura tad-dazji tal-importazzjoni, b’mod proporzjonali għat-tnaqqis fil-valur doganali li jirriżulta mill-applikazzjoni tal-Artikolu 145(2) tar-Regolament (KEE) Nru 2454/93, sakemm jiskadi l-limitu ta’ żmien ta’ tliet snin mill-komunikazzjoni ta’ dawk id-dazji lid-debitur. Madankollu, l-Artikolu 145(3) tar-Regolament (KEE) Nru 2454/93 naqqas dik il-possibbiltà għal limitu ta’ żmien ta’ 12-il xahar billi l-aġġustament għall-valur doganali li jirriżulta mill-applikazzjoni tal-Artikolu 145(2) ta’ dak ir-Regolament seta’ jitqies biss jekk l-aġġustament kien sar f’dak il-limitu ta’ żmien ta’ 12-il xahar. L-Artikolu 145(3) tar-Regolament (KEE) Nru 2454/93 kien imur kontra l-Artikolu 29 tal-Kodiċi Doganali, moqri flimkien mal-Artikolu 78 u l-Artikolu 236(2) ta’ dak il-Kodiċi. Għalhekk ma kienx validu. Ir-Regolamenti (KEE) Nru 2913/92 u (KEE) Nru 2454/93 ma għadhomx fis-seħħ, iżda l-Artikolu 132(c) tar-Regolament ta’ Implimentazzjoni (UE) 2015/2447 jistabbilixxi wkoll limitazzjoni ta’ sena għall-aġġustament tal-valur doganali ta’ merkanzija difettuża. Għalhekk, dan jenħtieġ li jitħassar sabiex ikun ċar li l-limitu ta’ żmien ġenerali ta’ tliet snin stabbilit fl-Artikolu 121(1)(a) tal-Kodiċi biex jintalab il-ħlas lura jew ir-remissjoni ta’ dazji fejn ikun intalab ħlas żejjed japplika wkoll fir-rigward ta’ merkanzija difettuża. Għal raġunijiet ta’ ċertezza legali, sabiex jiġi ċċarat li l-perjodu ta’ limitazzjoni ta’ sena ma kellu qatt japplika f’dawn il-każijiet, l-Artikolu 132(c) tar-Regolament ta’ Implimentazzjoni (UE) 2015/2447 jenħtieġ li jitħassar b’effett retroattiv mid-dħul fis-seħħ ta’ dak ir-Regolament.

                     (3)

                     L-Artikolu 182 tar-Regolament ta’ Implimentazzjoni (UE) 2015/2447 jirrikjedi l-użu ta’ sistema ta’ informazzjoni u komunikazzjoni elettronika stabbilita skont l-Artikolu 16(1) tal-Kodiċi għas-sottomissjoni, l-ipproċessar, il-ħażna u l-iskambju ta’ informazzjoni relatata mad-dikjarazzjonijiet fil-qosor tad-dħul, u għall-iskambji sussegwenti ta’ informazzjoni rilevanti. Bid-Deċiżjoni ta’ Implimentazzjoni (UE) 2019/2151 (6), il-Kummissjoni ddeċidiet li tistabbilixxi sistema elettronika ġdida (ICS2) biex tappoġġja l-analiżi doganali tar-riskju għas-sigurtà u s-sikurezza ta’ qabel il-wasla u l-kontrolli relatati, jiġifieri, l-ipproċessar tad-dettalji tad-dikjarazzjoni fil-qosor tad-dħul għall-analiżi u l-kontroll tar-riskju doganali u l-iskambji ta’ informazzjoni marbuta magħha. Għalhekk, jenħtieġ li l-Artikolu 182 tar-Regolament ta’ Implimentazzjoni (UE) 2015/2447 jiġi emendat biex jispeċifika l-għanijiet li għalihom għandha tintuża s-sistema ICS2, kif ukoll, sabiex tiġi żgurata l-armonizzazzjoni fit-territorju doganali tal-Unjoni, biex l-operaturi ekonomiċi jintalbu jużaw interfaċċa armonizzata tan-negozjanti, imfassla mill-Kummissjoni u mill-Istati Membri, biex jissottomettu d-dettalji tad-dikjarazzjonijiet fil-qosor tad-dħul lill-awtoritajiet doganali, u għall-iskambju ta’ informazzjoni relatata.

                     (4)

                     L-Artikolu 183 tar-Regolament ta’ Implimentazzjoni (UE) 2015/2447 jistabbilixxi regoli għall-preżentazzjoni tad-dettalji tad-dikjarazzjoni fil-qosor tad-dħul, inkluż l-obbligu li dawn jiġu ppreżentati minn persuni differenti f’każijiet speċifiċi f’konformità mal-Artikolu 127(6) tal-Kodiċi (preżentazzjoni multipla). It-tnedija tal-ICS2 fi tliet ħarġiet (ħarġa 1, ħarġa 2 u ħarġa 3) se tippermetti gradwalment il-preżentazzjoni multipla tad-dettalji tad-dikjarazzjoni fil-qosor tad-dħul lis-setturi tat-trasport u l-mudelli tan-negozju rilevanti. Għalhekk, jenħtieġ li l-Artikolu 183 tar-Regolament ta’ Implimentazzjoni (UE) 2015/2447 jiġi emendat biex jiġu ċċarati r-regoli applikabbli sakemm l-ICS2 tkun stabbilita b’mod sħiħ. Il-punt tat-tluq huwa s-sitwazzjoni taħt is-Sistema ta’ Kontroll tal-Importazzjoni eżistenti. Permezz ta’ dik is-sistema, it-trasportaturi fil-mezzi kollha tat-trasport (bl-ajru, bil-baħar, bl-ilmijiet interni, bit-triq u bil-ferrovija), inklużi t-trasportaturi express, għandhom jissottomettu d-dettalji kollha tad-dikjarazzjoni fil-qosor tad-dħul f’daqqa għall-merkanzija li għaliha m’hemm l-ebda eżenzjoni applikabbli fl-Artikolu 104 tar-Regolament Delegat tal-Kummissjoni (UE) 2015/2446 (7). Mit-tnedija tal-ħarġa 1 tas-sistema elettronika l-ġdida, fil-mezz tat-trasport bl-ajru, it-trasportaturi express se jkunu mitluba wkoll jippreżentaw is-sett minimu ta’ data għall-kunsinni kollha, irrispettivament mill-valur tagħhom, u l-operaturi postali se jkunu mitluba għall-ewwel darba jippreżentaw is-sett minimu ta’ data, iżda għall-merkanzija f’kunsinni postali biss li jkollhom l-Unjoni bħala destinazzjoni finali. Skont l-Artikolu 106 tar-Regolament Delegat (UE) 2015/2446, sakemm titnieda l-ħarġa 2 tas-sistema l-ġdida, dak is-sett minimu ta’ data se jitqies bħala d-dikjarazzjoni fil-qosor tad-dħul sħiħa għall-merkanzija f’kunsinni postali u għall-merkanzija f’kunsinni li ma jaqbżux it-EUR 22. Mill-ewwel jum tal-perjodu tat-tnedija għall-ħarġa 2 tal-ICS2, se jkun possibbli li fit-trasport bl-ajru jsiru diversi preżentazzjonijiet. It-trasportaturi tal-ajru għandhom jieqfu jużaw is-Sistema ta’ Kontroll tal-Importazzjonijiet eżistenti u progressivament jaqbdu mal-ICS2 il-ġdida, li permezz tagħha għandhom jippreżentaw s-sett ta’ data rilevanti bid-dettalji tad-dikjarazzjoni fil-qosor tad-dħul. Mill-ewwel jum tat-tnedija għall-ħarġa 3 tas-sistema l-ġdida, se jkun possibbli li fil-mezzi l-oħra tat-trasport isiru diversi preżentazzjonijiet. It-trasportaturi f’dawk il-modi ta’ trasport għandhom gradwalment jaqbdu mas-sistema l-ġdida. L-Istati Membri se jiddeterminaw id-data li fiha l-operaturi ekonomiċi huma obbligati li jużaw il-ħarġiet differenti tas-sistema l-ġdida f’konformità mal-paragrafu 6 tal-Parti I tal-Anness tad-Deċiżjoni ta’ Implimentazzjoni (UE) 2019/2151, fil-perjodi tat-tnedija stabbiliti fiha. L-Artikolu 183 jenħtieġ li jiġi emendat ukoll biex jiġu ċċarati r-regoli applikabbli għad-determinazzjoni tal-uffiċċju doganali tal-ewwel dħul meta l-persuna li tippreżenta d-dettalji tad-dikjarazzjoni fil-qosor tad-dħul ma tkunx taf il-post tal-ewwel wasla fl-Unjoni tal-mezz tat-trasport li jkun qed iġorr il-merkanzija.

                     (5)

                     L-obbligi ta’ informazzjoni dwar id-dettalji tad-dikjarazzjoni fil-qosor tad-dħul minn persuni li mhumiex it-trasportatur jenħtieġ li japplikaw hekk kif jitnedew it-tliet ħarġiet tas-sistema l-ġdida. Għaldaqstant, ir-referenza ġenerali għat-tnedija tas-Sistema ta’ Kontroll tal-Importazzjoni fl-Artikolu 184 tar-Regolament ta’ Implimentazzjoni (UE) 2015/2447 jenħtieġ li tiġi ssostitwita b’referenzi aktar speċifiċi għat-tliet ħarġiet tal-ICS2. L-obbligu li wieħed jinforma dwar il-merkanzija ttrasportata bil-baħar jenħtieġ li japplika mill-mument li fih it-trasportatur ikun obbligat li juża l-ħarġa 3 tas-sistema l-ġdida. L-obbligu li wieħed jinforma dwar il-merkanzija ttrasportata bl-ajru jew bil-posta jenħtieġ li japplika mill-mument li fih it-trasportatur ikun obbligat li juża l-ħarġa 2 tas-sistema l-ġdida.

                     (6)

                     L-obbligu tal-awtoritajiet doganali li jirreġistraw is-sottomissjoni tad-dettalji tad-dikjarazzjoni fil-qosor tad-dħul u jinfurmaw dwar dik ir-reġistrazzjoni jenħtieġ li jirrifletti wkoll il-ħarġiet differenti tal-ICS2. Għaldaqstant, ir-referenza ġenerali għat-tnedija tas-Sistema ta’ Kontroll tal-Importazzjoni fl-Artikolu 185 tar-Regolament ta’ Implimentazzjoni (UE) 2015/2447 jenħtieġ li tiġi ssostitwita b’referenzi aktar speċifiċi għat-tliet ħarġiet tas-sistema l-ġdida. L-awtoritajiet doganali jenħtieġ li jirreġistraw u jinnotifikaw ir-reġistrazzjoni tad-dettalji tad-dikjarazzjoni fil-qosor tad-dħul mill-ewwel jum tal-perjodu tat-tnedija tal-ħarġa 1 tal-ICS2. Wara t-tnedija tal-ħarġa 2 ta’ dik is-sistema l-ġdida, il-preżentazzjoni multipla se tkun disponibbli f’ċerti sitwazzjonijiet u għalhekk l-Artikolu 185 jenħtieġ li jiddikjara wkoll li, minn dik id-data ’l quddiem, l-awtoritajiet doganali jenħtieġ li jintalbu jinnotifikaw immedjatament lit-trasportatur dwar ir-reġistrazzjoni tad-dettalji tad-dikjarazzjoni fil-qosor tad-dħul minn operaturi ekonomiċi oħra, jekk it-trasportatur ikun talab li jiġi nnotifikat.

                     (7)

                     L-Artikolu 186 tar-Regolament ta’ Implimentazzjoni (UE) 2015/2447 jenħtieġ li jiċċara l-limiti ta’ żmien għall-analiżi tar-riskju abbażi tad-dettalji tad-dikjarazzjoni fil-qosor tad-dħul u l-miżuri meħtieġa li għandhom jittieħdu fil-kuntest tal-analiżi tar-riskju. L-Artikolu 186 tar-Regolament ta’ Implimentazzjoni (UE) 2015/2447 jenħtieġ li jipprevedi li, bħala prinċipju ġenerali, l-uffiċċju doganali tal-ewwel dħul, wara li jkun irċieva d-dikjarazzjoni fil-qosor tad-dħul fil-ħin, għandu jlesti l-analiżi tar-riskju qabel ma l-merkanzija tasal fit-territorju doganali tal-Unjoni. Madankollu, dan il-limitu ta’ żmien jenħtieġ li jkun iqsar għall-merkanzija li tinġarr bl-ajru. L-uffiċċju doganali tal-ewwel dħul jenħtieġ li jintalab ilesti l-analiżi tar-riskju fir-rigward ta’ dik il-merkanzija malajr kemm jista’ jkun wara li jkun irċieva s-sett minimu ta’ data tad-dikjarazzjoni fil-qosor tad-dħul. Barra minn hekk, sabiex tiġi żgurata l-applikazzjoni uniformi tal-kontrolli doganali, l-Artikolu 186 jenħtieġ li jiġi emendat ukoll biex jiġu ddefiniti l-passi li l-uffiċċju doganali tal-ewwel dħul għandu jsegwi biex ilesti l-analiżi tar-riskju abbażi tad-dettalji tad-dikjarazzjoni fil-qosor tad-dħul. B’mod partikolari, abbażi tal-Artikoli 46, 47 u 128 tal-Kodiċi, l-uffiċċju doganali tal-ewwel dħul għandu jiskambja informazzjoni mal-Istati Membri indikati f’dawk id-dettalji u mal-Istati Membri li jkunu rreġistraw fl-ICS2 informazzjoni relatata mar-riskji għas-sigurtà u s-sikurezza li tkun taqbel mad-dettalji tad-dikjarazzjoni fil-qosor tad-dħul, li tirrikjedi lil dawk l-awtoritajiet doganali l-oħra biex iwettqu analiżi tar-riskju u biex jagħmlu ċerti riżultati ta’ dik l-analiżi tar-riskju disponibbli.

                     (8)

                     L-Artikolu 186 tar-Regolament ta’ Implimentazzjoni (UE) 2015/2447 jenħtieġ li jiġi emendat ukoll biex l-uffiċċju doganali tal-ewwel dħul ikun intitolat li jirrakkomanda, wara li titlesta l-analiżi tar-riskju, l-aktar post u miżuri xierqa biex jitwettqu kontrolli fuq il-merkanzija. L-uffiċċju doganali kompetenti għall-post li jkun ġie rrakkomandat bħala l-aktar xieraq għall-kontroll jenħtieġ li jkollu l-possibbiltà li jagħżel jekk hux se jsegwi r-rakkomandazzjoni, iżda fi kwalunkwe każ jenħtieġ li jintalab jinforma lill-uffiċċju doganali tad-dħul jekk kienx hemm kontroll jew le u, jekk iva, bir-riżultati ta’ dak il-kontroll. Barra minn hekk, huwa xieraq li tiġi stabbilita regola proċedurali skont liema l-awtoritajiet doganali għandhom jużaw l-ICS2 biex jinfurmaw dwar il-valutazzjonijiet tar-riskju u r-riżultati tal-kontroll fil-każijiet previsti fl-Artikolu 46(5) tal-Kodiċi jew għal kwalunkwe skambju ieħor tar-riżultati ta’ kontroll skont l-Artikolu 47(2) tal-Kodiċi. Barra minn hekk, l-obbligu li titwettaq analiżi tar-riskju mal-preżentazzjoni tal-merkanzija jenħtieġ li jiġi estiż biex ikopri aktar każijiet fejn jitneħħa l-obbligu li tiġi ppreżentata dikjarazzjoni fil-qosor tad-dħul f’konformità mar-Regolament Delegat (UE) 2015/2446.

                     (9)

                     It-titolu fl-Artikolu 187 tar-Regolament ta’ Implimentazzjoni (UE) 2015/2447 jenħtieġ li jiġi emendat biex jirrifletti li r-regoli inklużi fih huma tranżizzjonali peress li japplikaw biss sakemm titnieda l-ICS2. Sakemm is-sistema l-ġdida tkun disponibbli, l-awtoritajiet doganali jenħtieġ li jintalbu jwettqu l-analiżi tar-riskju tagħhom abbażi tal-informazzjoni fis-Sistema ta’ Kontroll tal-Importazzjoni eżistenti. L-Artikolu 187 tar-Regolament ta’ Implimentazzjoni (UE) 2015/2447 jenħtieġ li jiddikjara li s-Sistema ta’ Kontroll tal-Importazzjoni eżistenti għandha tintuża sad-diversi dati tat-tnedija tas-sistema l-ġdida. Ir-referenzi għar-Regolament Delegat (UE) 2015/2446 fl-Artikolu 187(5) tar-Regolament ta’ Implimentazzjoni (UE) 2015/2447 jenħtieġ li jiġu aġġornati wkoll. Ir-regoli dwar l-impossibbiltà li l-merkanzija tiġi rilaxxata qabel ma tkun twettqet l-analiżi tar-riskju u dwar kif għandha titwettaq l-analiżi tar-riskju wara l-emenda tad-dikjarazzjoni fil-qosor tad-dħul jenħtieġ li japplikaw ukoll matul il-perjodu tranżitorju u għalhekk jenħtieġ li jiżdiedu mal-Artikolu 187 tar-Regolament ta’ Implimentazzjoni (UE) 2015/2447.

                     (10)

                     Ir-regoli proċedurali biex tiġi emendata jew invalidata d-dikjarazzjoni fil-qosor tad-dħul stabbilita fl-Artikolu 188 tar-Regolament ta’ Implimentazzjoni (UE) 2015/2447 jenħtieġ li jiddistingwu bejn l-ICS2 il-ġdida u s-Sistema ta’ Kontroll tal-Importazzjoni eżistenti. Is-sistema l-ġdida jenħtieġ li tintuża biex jiġu ppreżentati t-talbiet għall-emendar jew l-invalidazzjoni tad-dikjarazzjoni fil-qosor tad-dħul. Madankollu, l-Istati Membri jenħtieġ li jkollhom il-possibbiltà li jippermettu li jitressqu talbiet f’format stampat għall-emendar jew l-invalidazzjoni tad-dikjarazzjonijiet li jkunu ġew ippreżentati permezz tas-Sistema ta’ Kontroll tal-Importazzjoni eżistenti.

                     (11)

                     L-Artikolu 189 tar-Regolament ta’ Implimentazzjoni (UE) 2015/2447 jenħtieġ li jiġi emendat biex jiddistingwi r-regoli għad-devjazzjoni tal-inġenji tal-ajru u l-bastimenti applikabbli skont is-Sistema ta’ Kontroll tal-Importazzjoni eżistenti u dawk li għandhom jiġu applikati skont is-sistema elettronika l-ġdida ICS2.

                     (12)

                     Wara l-introduzzjoni tal-Formola 302 tal-UE fl-Artikolu 1(51) tar-Regolament Delegat (UE) 2015/2446, l-Artikolu 207 tar-Regolament ta’ Implimentazzjoni (UE) 2015/2447 jenħtieġ li jiġi emendat sabiex jiġi permess l-użu tal-formola 302 tal-UE bħala prova tal-istatus doganali tal-merkanzija tal-Unjoni.

                     (13)

                     Wara l-emenda għall-Artikolu 141 tar-Regolament Delegat (UE) 2015/2446 dwar atti li jitqiesu bħala dikjarazzjoni doganali, l-Artikolu 218 tar-Regolament ta’ Implimentazzjoni (UE) 2015/2447 jenħtieġ li jiġi emendat kif xieraq biex jiġi ċċarat f’liema każijiet ċerti formalitajiet doganali mad-dħul jew mal-ħruġ jitqiesu wkoll li twettqu mill-att li jitqies bħala dikjarazzjoni doganali.

                     (14)

                     Wara l-introduzzjoni, fl-Artikolu 141(3) tar-Regolament Delegat (UE) 2015/2446, ta’ regola tranżitorja għad-dikjarazzjoni tal-kunsinni postali bil-preżentazzjoni tagħhom lid-dwana sat-tnedija tal-ħarġa 1 tal-ICS2 biex jiġu appoġġjati l-analiżi doganali tar-riskju għas-sigurtà u s-sikurezza ta’ qabel il-wasla u l-kontrolli relatati, l-Artikolu 220 tar-Regolament ta’ Implimentazzjoni (UE) 2015/2447 jenħtieġ li jiċċara li r-regoli speċifiċi dwar l-aċċettazzjoni u r-rilaxx tal-kunsinni postali huma tranżizzjonali wkoll.

                     (15)

                     Jenħtieġ li jinħolqu regoli proċedurali għall-użu kemm tal-Formola 302 tan-NATO kif ukoll tal-Formola 302 tal-UE għal proċeduri doganali li mhumiex ta’ tranżitu. Għalhekk, jenħtieġ li jiddaħħlu l-Artikoli ġodda 220a u 220b fir-Regolament ta’ Implimentazzjoni (UE) 2015/2447. Sabiex jiġi żgurat il-funzjonament bla xkiel tar-regoli proċedurali, l-Artikolu 221 ta’ dak ir-Regolament jenħtieġ li jirrikjedi lill-awtoritajiet doganali tal-Istati Membri jinnominaw l-uffiċċju jew l-uffiċċji doganali responsabbli għall-formalitajiet u l-kontrolli doganali li jikkonċernaw merkanzija li għandha tiġi ttrasportata jew użata taħt kopertura jew tal-formola 302 tan-NATO jew tal-formola 302 tal-UE.

                     (16)

                     L-Artikolu 221 tar-Regolament ta’ Implimentazzjoni (UE) 2015/2447 jenħtieġ li jiġi emendat ukoll biex jiġi ċċarat li l-uffiċċju doganali li jinsab fl-Istat Membru fejn jintemm id-dispaċċ jew it-trasport tal-merkanzija għandu jkun l-uffiċċju doganali kompetenti għad-dikjarazzjoni tal-importazzjoni ta’ ċerta merkanzija mingħajr dazju, jekk dik il-merkanzija tiġi ddikjarata għall-finijiet tal-VAT taħt skema li mhijiex l-iskema speċjali għall-bejgħ mill-bogħod ta’ merkanzija importata minn territorji terzi jew pajjiżi terzi, l-hekk imsejjaħ Punt Uniku ta’ Waqfa għall-Importazzjoni, stabbilit fit-Titolu XII, Kapitolu 6, Taqsima 4 tad-Direttiva tal-Kunsill 2006/112/KE (8). L-għan huwa li jiġi żgurat li r-rata tal-VAT tal-Istat Membru tad-destinazzjoni jew tal-konsum tal-merkanzija tiġi imposta fuq din il-merkanzija.

                     (17)

                     L-Artikolu 271 tar-Regolament ta’ Implimentazzjoni (UE) 2015/2447 jenħtieġ li jiġi emendat biex jittejjeb l-użu armonizzat tas-sistema elettronika għall-iskambju standardizzat tal-informazzjoni (INF). Biex tiġi stabbilita proċedura uniformi għall-operaturi ekonomiċi biex jintroduċu l-elementi tad-data meħtieġa f’din is-sistema, l-operaturi ekonomiċi kkonċernati jenħtieġ li jużaw interfaċċa armonizzata tan-negozjanti.

                     (18)

                     Wara l-introduzzjoni tal-obbligu tal-Istati Membri li jinnominaw uffiċċju doganali responsabbli għall-formalitajiet u l-kontrolli doganali kollha li jikkonċernaw merkanzija li għandha tiġi ttrasportata jew użata taħt kopertura jew tal-formola 302 tan-NATO jew tal-formola 302 tal-UE fl-Artikolu 221 tar-Regolament ta’ Implimentazzjoni (UE) 2015/2447, l-Artikolu 285 ta’ dak ir-Regolament, li jipprevedi l-istess obbligu iżda għat-tranżitu biss, isir bla skop u jenħtieġ li jitħassar. Barra minn hekk, id-dispożizzjonijiet dwar il-forniment tal-formoli 302 tan-NATO, kif ukoll ir-regoli proċedurali li japplikaw għall-użu ta’ tali formoli, jenħtieġ li jiġu estiżi għal movimenti ta’ tranżitu koperti mill-formola 302 tal-UE. Għalhekk, jenħtieġ li l-Artikoli 285, 286 u 287 tar-Regolament (UE) 2015/2447 jiġu emendati, u jenħtieġ li jiddaħħlu dispożizzjonijiet ġodda.

                     (19)

                     L-Artikolu 321 tar-Regolament ta’ Implimentazzjoni (UE) 2015/2447 jenħtieġ li jiġi emendat biex jiġi ċċarat it-tmiem tal-proċedura ta’ tranżitu tal-Unjoni għal merkanzija li tidħol fit-territorju doganali tal-Unjoni permezz ta’ installazzjoni fissa tat-trasport, kif ukoll biex tiġi ċċarata s-sitwazzjoni legali ta’ tali merkanzija ladarba l-proċedura ta’ tranżitu tal-Unjoni tkun intemmet.

                     (20)

                     Ir-Regolament ta’ Implimentazzjoni (UE) 2015/2447 jenħtieġ li jiġi emendat sabiex tiġi introdotta l-possibbiltà ta’ rilaxx speċjali tal-proċedura ta’ dħul temporanju għal merkanzija li tkun ġiet ikkunsmata jew meqruda matul attivitajiet militari.

                     (21)

                     Skont l-Artikolu 324(1) tar-Regolament ta’ Implimentazzjoni (UE) 2015/2447, l-operaturi ekonomiċi jistgħu jibbenefikaw mir-rilaxx issimplifikat tal-proċedura ta’ pproċessar attiv IM/EX minħabba li l-prodotti pproċessati jitqiesu bħala riesportati. Madankollu, f’każijiet fejn merkanzija mhux tal-Unjoni mqiegħda taħt il-proċedura ta’ pproċessar attiv IM/EX kienet tkun soġġetta, fost l-oħrajn, għal miżura ta’ politika kummerċjali li kieku kienet iddikjarata għar-rilaxx għal ċirkolazzjoni libera, tali rilaxx issimplifikat mhuwiex permess. Xi miżuri ta’ politika kummerċjali huma stabbiliti għall-finijiet ta’ sorveljanza minn qabel tal-Unjoni, li japplikaw biss f’każ ta’ rilaxx għal ċirkolazzjoni libera. Tali miżuri li jaffettwaw l-applikazzjoni tal-Artikolu 324(1) tar-Regolament ta’ Implimentazzjoni (UE) 2015/2447 huma stabbiliti fir-Regolament ta’ Implimentazzjoni tal-Kummissjoni (UE) 2016/670 (9) fir-rigward tal-importazzjonijiet ta’ ċerti prodotti tal-ħadid u tal-azzar, u fir-Regolament ta’ Implimentazzjoni tal-Kummissjoni (UE) 2018/640 (10) fir-rigward tal-importazzjonijiet ta’ ċerti prodotti tal-aluminju. L-operaturi ekonomiċi jenħtieġ li jitħallew jibbenefikaw mis-simplifikazzjoni stabbilita fl-Artikolu 324(1) tar-Regolament ta’ Implimentazzjoni (UE) 2015/2447 b’effett retroattiv minn tliet snin qabel id-dħul fis-seħħ ta’ din l-emenda soġġetti għall-kundizzjoni li jipprovdu l-elementi tad-data kif meħtieġ mill-miżuri tas-sorveljanza rilevanti. Għalhekk, jenħtieġ li l-Artikolu 324(2) tar-Regolament ta’ Implimentazzjoni (UE) 2015/2447 jiġi emendat kif xieraq.

                     (22)

                     Sabiex jiġi żgurat li l-proċedura ta’ esportazzjoni tal-merkanzija ttrasportata permezz ta’ installazzjonijiet fissi tkun kompluta, l-Artikolu 331 tar-Regolament ta’ Implimentazzjoni (UE) 2015/2447 jenħtieġ li jiċċara meta dik il-merkanzija titqies li tkun ġiet ippreżentata lid-dwana.

                     (23)

                     L-Anness 23-02 tar-Regolament ta’ Implimentazzjoni (UE) 2015/2447 fih kodiċijiet NM speċifiċi u deskrizzjonijiet ta’ prodotti li ma għadhomx jintużaw, minħabba bidliet fit-Tariffa Doganali Komuni (11). Għalhekk huwa meħtieġ aġġornament tal-Anness 23-02, b’mod partikolari meta jitqies li dan huwa l-ewwel aġġornament mill-1 ta’ Mejju 2016, meta bdew japplikaw il-Kodiċi Doganali tal-Unjoni, ir-Regolament Delegat (UE) 2015/2446 u r-Regolament ta’ Implimentazzjoni (UE) 2015/2447.

                     (24)

                     Sabiex ikun hemm flessibbiltà akbar fil-proċedura tal-kontinwità tan-negozju fi tranżitu u jitnaqqsu l-formalitajiet u l-ispejjeż imġarrba mill-awtoritajiet doganali, il-validità taċ-ċertifikati ta’ garanzija komprensiva u taċ-ċertifikati ta’ eżoneru mill-garanzija stampati previsti fl-Anness 72-04 tar-Regolament ta’ Implimentazzjoni (UE) 2015/2447 jenħtieġ li tiġi estiża.

                     (25)

                     Il-miżuri previsti f’dan ir-Regolament huma f’konformità mal-opinjoni tal-Kumitat tal-Kodiċi Doganali,

               ADOTTAT DAN IR-REGOLAMENT:

            Artikolu 1
            Emendi għar-Regolament ta’ Implimentazzjoni (UE) 2015/2447
            Ir-Regolament ta’ Implimentazzjoni (UE) 2015/2447 huwa emendat kif ġej:

                        (1)

                        L-Artikolu 132(c) huwa mħassar.

                        (2)

                        L-Artikoli 182 sa 186 huma sostitwiti b’dan li ġej:

                           “Artikolu 182

                              Sistema elettronika relatata mad-dikjarazzjonijiet sommarji tad-dħul

                              (l-Artikolu 16 tal-Kodiċi)

                              1.   Sistema elettronika stabbilita skont l-Artikolu 16(1) tal-Kodiċi għandha tintuża għal:

                                          (a)

                                          is-sottomissjoni, l-ipproċessar u l-ħżin tad-dettalji tad-dikjarazzjonijiet fil-qosor tad-dħul u informazzjoni oħra relatata ma’ dawk id-dikjarazzjonijiet, b’rabta mal-analiżi tar-riskju doganali għall-finijiet ta’ sigurtà u sikurezza, inkluż l-appoġġ għas-sigurtà tal-avjazzjoni, u b’rabta mal-miżuri li għandhom jittieħdu abbażi tar-riżultati ta’ dik l-analiżi;

                                          (b)

                                          l-iskambju ta’ informazzjoni dwar id-dettalji tad-dikjarazzjoni fil-qosor tad-dħul u r-riżultati tal-analiżi tar-riskju tad-dikjarazzjonijiet fil-qosor tad-dħul, dwar informazzjoni oħra meħtieġa biex issir dik l-analiżi tar-riskju, u dwar miżuri meħuda abbażi tal-analiżi tar-riskju, inklużi rakkomandazzjonijiet dwar il-postijiet ta’ kontroll u r-riżultati ta’ dawk il-kontrolli;

                                          (c)

                                          l-iskambju ta’ informazzjoni għall-monitoraġġ u l-evalwazzjoni tal-implimentazzjoni tal-kriterji u l-istandards komuni tar-riskju għas-sikurezza u s-sigurtà u tal-miżuri ta’ kontroll u l-oqsma prijoritarji ta’ kontroll imsemmija fl-Artikolu 46(3) tal-Kodiċi.

                                    Id-dati tal-iżvilupp u tal-ħruġ tat-tnedija sekwenzjali tas-sistema huma stabbiliti fil-proġett tas-Sistema ta’ Kontroll tal-Importazzjoni 2 (ICS2) tal-KDU fl-Anness tad-Deċiżjoni ta’ Implimentazzjoni tal-Kummissjoni (UE) 2019/2151 (*1).

                              1a.   L-operaturi ekonomiċi għandhom jużaw interfaċċa armonizzata tan-negozjanti tal-UE, imfassla mill-Kummissjoni u l-Istati Membri bi qbil ma’ xulxin, għas-sottomissjonijiet, it-talbiet għal emendar, it-talbiet għal invalidazzjoni, l-ipproċessar u l-ħżin tad-dettalji tad-dikjarazzjonijiet fil-qosor tad-dħul u għall-iskambju ta’ informazzjoni relatata mal-awtoritajiet doganali.

                              2.   B’deroga mill-paragrafu 1 ta’ dan l-Artikolu, sad-dati tat-tnedija tas-sistema elettronika msemmija hemmhekk f’konformità mal-Anness tad-Deċiżjoni ta’ Implimentazzjoni (UE) 2019/2151, is-sistema elettronika għall-preżentazzjoni u l-iskambju ta’ informazzjoni relatata mad-dikjarazzjonijiet fil-qosor tad-dħul stabbilita fir-Regolament (KEE) Nru 2454/93 għandha tintuża f’konformità mal-Artikoli 185(1), 187 u 188(3) ta’ dan ir-Regolament.

                           Artikolu 183

                              Preżentazzjoni ta’ dikjarazzjoni fil-qosor tad-dħul

                              (l-Artikoli 127(4), (5) u (6) tal-Kodiċi)

                              1.   Meta ma tapplika l-ebda waħda mill-eżenzjonijiet mill-obbligu li tiġi ppreżentata dikjarazzjoni fil-qosor tad-dħul fl-Artikolu 104 tar-Regolament Delegat (UE) 2015/2446, id-dettalji tad-dikjarazzjoni fil-qosor tad-dħul għandhom jingħataw kif ġej għall-merkanzija ttrasportata bl-ajru:

                                          (a)

                                          it-trasportaturi tal-ajru għandhom jippreżentaw dikjarazzjoni fil-qosor tad-dħul sħiħa permezz tas-sistema elettronika msemmija fl-Artikolu 182(2) sad-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għall-ħarġa 2 tas-sistema elettronika msemmija fl-Artikolu 182(1) ta’ dan ir-Regolament;

                                          (b)

                                          it-trasportaturi express għandhom jippreżentaw dan li ġej:

                                                      —

                                                      meta l-valur intrinsiku tal-kunsinni jkun jaqbeż it-EUR 22, dikjarazzjoni fil-qosor tad-dħul sħiħa permezz tas-sistema elettronika msemmija fl-Artikolu 182(2) sad-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament;

                                                      —

                                                      għall-kunsinni kollha, is-sett minimu ta’ data msemmi fl-Artikolu 106(2) tar-Regolament Delegat (UE) 2015/2446 permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għall-ħarġa 1 ta’ dik is-sistema;

                                          (c)

                                          l-operaturi postali għandhom jippreżentaw is-sett minimu ta’ data msemmi fl-Artikolu 106(2) tar-Regolament Delegat (UE) 2015/2446 għall-kunsinni li jkollhom Stat Membru bħala destinazzjoni finali, permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għall-ħarġa 1 ta’ dik is-sistema;

                                          (d)

                                          bil-preżentazzjoni ta’ sett ta’ data wieħed jew aktar permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 ta’ dik is-sistema;

                              1a.   Meta ma tkun tapplika l-ebda eżenzjoni mill-obbligu li tiġi ppreżentata dikjarazzjoni fil-qosor tad-dħul fl-Artikolu 104 tar-Regolament Delegat (UE) 2015/2446, għall-merkanzija ttrasportata bil-baħar, fuq passaġġi tal-ilma interni, bit-triq jew bil-ferrovija, id-dettalji tad-dikjarazzjoni fil-qosor tad-dħul għandhom jiġu pprovduti kif ġej:

                                          (a)

                                          bil-preżentazzjoni tad-dikjarazzjoni fil-qosor tad-dħul sħiħa permezz tas-sistema elettronika msemmija fl-Artikolu 182(2), sad-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament;

                                          (b)

                                          bil-preżentazzjoni ta’ sett ta’ data wieħed jew aktar permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 ta’ dik is-sistema.

                              2.   Meta d-dikjarazzjoni fil-qosor tad-dħul tiġi ppreżentata bis-sottomissjoni ta’ aktar minn sett wieħed ta’ data, jew bis-sottomissjoni tas-sett minimu ta’ data msemmi fl-Artikolu 106(2) u (2a) tar-Regolament Delegat (UE) 2015/2446, il-persuna li tissottometti s-sett parzjali jew minimu ta’ data għandha tagħmel dan lill-uffiċċju doganali li, skont l-għarfien tagħha, jenħtieġ li jkun l-uffiċċju doganali tal-ewwel dħul. Jekk dik il-persuna ma tkunx taf il-post fit-territorju doganali tal-Unjoni li fih il-mezz tat-trasport li jkun qed iġorr il-merkanzija huwa mistenni li jasal l-ewwel, l-uffiċċju doganali tal-ewwel dħul jista’ jiġi determinat abbażi tal-post li fih il-merkanzija tiġi kkonsenjata.

                           Artikolu 184

                              Obbligi biex tingħata informazzjoni relatata mal-għoti ta’ dettalji tad-dikjarazzjoni fil-qosor tad-dħul minn persuni li mhumiex it-trasportatur

                              (l-Artikolu 127(6) tal-Kodiċi)

                              1.   Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 112(1) tar-Regolament Delegat (UE) 2015/2446, it-trasportatur u kwalunkwe persuna li toħroġ polza ta’ kargu għandhom jipprovdu, fid-dettalji tad-dikjarazzjoni fil-qosor tad-dħul, l-identità ta’ kwalunkwe persuna li tkun ikkonkludiet kuntratt ta’ trasport magħhom u li ma tkunx tathom id-dettalji meħtieġa għad-dikjarazzjoni fil-qosor tad-dħul.
                              Meta l-konsenjatarju fil-polza ta’ kargu indikat bħala li ma għandu l-ebda poloz ta’ kargu sottostanti ma jagħmilx id-dettalji meħtieġa disponibbli għall-persuna li toħroġ il-polza ta’ kargu, dik il-persuna għandha tipprovdi l-identità tal-konsenjatarju fid-dettalji tad-dikjarazzjoni fil-qosor tad-dħul.

                              2.   Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 112(1) tar-Regolament Delegat (UE) 2015/2446, il-persuna li toħroġ il-polza ta’ kargu għandha tinforma lill-persuna li tkun ikkonkludiet kuntratt ta’ trasport magħha dwar il-ħruġ ta’ dik il-polza ta’ kargu.
                              Fil-każ ta’ arranġament ta’ kotagħbija ta’ merkanzija, il-persuna li toħroġ il-polza ta’ kargu għandha tinforma lill-persuna li magħha tkun ikkonkludiet dak l-arranġament dwar il-ħruġ ta’ dik il-polza ta’ kargu.

                              3.   Mis-sett ta’ data stipulat f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 tas-sistema msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 113(1) tar-Regolament Delegat (UE) 2015/2446, it-trasportatur u kwalunkwe waħda mill-persuni li joħorġu polza tal-vjeġġ bl-ajru għandhom jipprovdu, fid-dettalji tad-dikjarazzjoni fil-qosor tad-dħul, l-identità ta’ kwalunkwe persuna li tkun ikkonkludiet kuntratt tat-trasport magħhom, jew li tkun ħarġet polza tal-vjeġġ bl-ajru fir-rigward tal-istess merkanzija u li ma tkunx għamlet id-dettalji meħtieġa għad-dikjarazzjoni fil-qosor tad-dħul disponibbli għalihom.

                              4.   Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 113(1) tar-Regolament Delegat (UE) 2015/2446, il-persuna li toħroġ polza tal-vjeġġ bl-ajru għandha tinforma lill-persuna li tkun ikkonkludiet kuntratt ta’ trasport magħha dwar il-ħruġ ta’ dik il-polza tal-vjeġġ bl-ajru.
                              Fil-każ ta’ arranġament ta’ kotagħbija ta’ merkanzija, il-persuna li toħroġ il-polza tal-vjeġġ bl-ajru għandha tinforma lill-persuna li magħha tkun daħlet f’dak l-arranġament dwar il-ħruġ ta’ dik il-polza tal-vjeġġ bl-ajru.

                              5.   Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 113a(2) u (3) tar-Regolament Delegat (UE) 2015/2446, it-trasportatur għandu jipprovdi, fid-dettalji tad-dikjarazzjoni fil-qosor tad-dħul, l-identità tal-operatur postali jew tat-trasportatur express li ma jagħmilx disponibbli għalih id-dettalji meħtieġa għad-dikjarazzjoni fil-qosor tad-dħul.

                           Artikolu 185

                              Reġistrazzjoni tad-dikjarazzjoni fil-qosor tad-dħul

                              (l-Artikolu 127(1) tal-Kodiċi)

                              1.   L-awtoritajiet doganali għandhom jirreġistraw id-dikjarazzjoni fil-qosor tad-dħul mal-wasla tagħha u għandhom jinnotifikaw immedjatament lid-dikjarant jew lir-rappreżentant tiegħu/tagħha dwar ir-reġistrazzjoni tagħha u għandhom jikkomunikaw MRN tad-dikjarazzjoni fil-qosor tad-dħul u d-data tar-reġistrazzjoni lil dik il-persuna.

                              2.   Mid-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 1 tas-sistema elettronika msemmija fl-Artikolu 182(1) ta’ dan ir-Regolament, meta d-dettalji tad-dikjarazzjoni fil-qosor tad-dħul jingħataw mis-sottomissjoni ta’ mill-inqas is-sett minimu ta’ data msemmi fl-Artikolu 106(2) u (2a) tar-Regolament Delegat (UE) 2015/2446 jew mis-sottomissjoni ta’ aktar minn sett wieħed ta’ data, l-awtoritajiet doganali għandhom:

                                          (a)

                                          jirreġistraw kull waħda minn dawk is-sottomissjonijiet ta’ dettalji tad-dikjarazzjoni fil-qosor tad-dħul malli tasal;

                                          (b)

                                          jinnotifikaw immedjatament lill-persuna li tkun issottomettiet is-sett ta’ data dwar ir-reġistrazzjoni;

                                          (c)

                                          jikkomunikaw l-MRN ta’ kull sottomissjoni u d-data tar-reġistrazzjoni ta’ kull sottomissjoni lil dik il-persuna.

                              3.   L-awtoritajiet doganali għandhom jinnotifikaw immedjatament lit-trasportatur dwar ir-reġistrazzjoni, sakemm it-trasportatur ikun talab li jiġi nnotifikat u jkollu aċċess għas-sistema elettronika msemmija fl-Artikolu 182 ta’ dan ir-Regolament fi kwalunkwe wieħed mill-każijiet li ġejjin:

                                          (a)

                                          meta d-dikjarazzjoni fil-qosor tad-dħul tiġi ppreżentata minn persuna msemmija fit-tieni subparagrafu tal-Artikolu 127(4) tal-Kodiċi;

                                          (b)

                                          meta d-dettalji tad-dikjarazzjoni fil-qosor tad-dħul jiġu pprovduti f’konformità mal-Artikolu 127(6) tal-Kodiċi.

                              4.   L-obbligu li t-trasportatur jiġi infurmat fil-każijiet imsemmija fil-paragrafu 3(b) għandu japplika mid-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, sakemm it-trasportatur ikollu aċċess għal dik is-sistema.

                           Artikolu 186

                              L-analiżi tar-riskju u l-kontrolli relatati mad-dikjarazzjonijiet fil-qosor tad-dħul

                              (l-Artikoli 46(3) u (5), 47(2) u 128 tal-Kodiċi)

                              1.   Qabel il-wasla tal-merkanzija fl-uffiċċju doganali tal-ewwel dħul għandha titlesta analiżi tar-riskju, dment li d-dikjarazzjoni fil-qosor tad-dħul tkun ġiet ippreżentata fil-limiti ta’ żmien stipulati fl-Artikoli 105 sa 109 tar-Regolament Delegat (UE) 2015/2446, sakemm ma jiġix identifikat riskju jew ma jkunx hemm bżonn li ssir analiżi addizzjonali tar-riskju.
                              Mingħajr preġudizzju għall-ewwel subparagrafu, l-ewwel analiżi tar-riskju dwar il-merkanzija li għandha tiddaħħal fit-territorju doganali tal-Unjoni bl-ajru għandha ssir malajr kemm jista’ jkun malli jasal is-sett minimu ta’ data tad-dikjarazzjoni fil-qosor tad-dħul imsemmija fl-Artikolu 106(2) u (2a) tar-Regolament Delegat (UE) 2015/2446.

                              2.   L-uffiċċju doganali tal-ewwel dħul għandu jlesti l-analiżi tar-riskju primarjament għall-finijiet ta’ sigurtà u sikurezza wara l-iskambju ta’ informazzjoni li ġej permezz tas-sistema msemmija fl-Artikolu 182(1):

                                          (a)

                                          Immedjatament wara r-reġistrazzjoni, l-uffiċċju doganali tal-ewwel dħul għandu jagħmel id-dettalji tad-dikjarazzjoni fil-qosor tad-dħul disponibbli għall-awtoritajiet doganali tal-Istati Membri indikati f’dawk id-dettalji u għall-awtoritajiet doganali tal-Istati Membri l-oħra li jkunu rreġistraw fis-sistema ta’ informazzjoni relatata mar-riskji għas-sigurtà u s-sikurezza li tkun taqbel mad-dettalji ta’ dik id-dikjarazzjoni fil-qosor tad-dħul.

                                          (b)

                                          Fil-limiti ta’ żmien stipulati fl-Artikoli 105 sa 109 tar-Regolament Delegat (UE) 2015/2446, l-awtoritajiet doganali tal-Istati Membri msemmija fil-punt (a) ta’ dan il-paragrafu għandhom iwettqu analiżi tar-riskju primarjament għall-finijiet ta’ sigurtà u sikurezza u, jekk jidentifikaw riskju, għandhom jagħmlu r-riżultati disponibbli għall-uffiċċju doganali tal-ewwel dħul.

                                          (c)

                                          L-uffiċċju doganali tal-ewwel dħul għandu jqis l-informazzjoni dwar ir-riżultati tal-analiżi tar-riskju pprovduti mill-awtoritajiet doganali tal-Istati Membri msemmija fil-punt (a) biex ilesti l-analiżi tar-riskju.

                                          (d)

                                          L-uffiċċju doganali tal-ewwel dħul għandu jagħmel ir-riżultati tal-analiżi tar-riskju kompluta disponibbli għall-awtoritajiet doganali tal-Istati Membri li jkunu kkontribwew għall-analiżi tar-riskju u għal dawk li huma potenzjalment ikkonċernati mill-moviment tal-merkanzija.

                                          (e)

                                          L-uffiċċju doganali tal-ewwel dħul għandu jinnotifika t-tlestija tal-analiżi tar-riskju lill-persuni li ġejjin, sakemm dawn ikunu talbu li jiġu nnotifikati u jkollhom aċċess għas-sistema elettronika msemmija fl-Artikolu 182(1):

                                                      (i)

                                                      id-dikjarant jew ir-rappreżentant tiegħu/tagħha;

                                                      (ii)

                                                      it-trasportatur, jekk ikun differenti mid-dikjarant u r-rappreżentant tiegħu/tagħha.

                              3.   Meta l-uffiċċju doganali tal-ewwel dħul ikun jirrikjedi aktar informazzjoni dwar id-dettalji tad-dikjarazzjoni fil-qosor tad-dħul għat-tlestija tal-analiżi tar-riskju, dik l-analiżi għandha titlesta wara li tkun ingħatat dik l-informazzjoni.
                              Għal dawk il-finijiet, l-uffiċċju doganali tal-ewwel dħul għandu jitlob dik l-informazzjoni mill-persuna li tkun ippreżentat id-dikjarazzjoni fil-qosor tad-dħul jew, fejn ikun applikabbli, il-persuna li tkun issottomettiet id-dettalji tad-dikjarazzjoni fil-qosor tad-dħul. Meta dik il-persuna tkun differenti mit-trasportatur, l-uffiċċju doganali tal-ewwel dħul għandu jinforma lit-trasportatur, sakemm it-trasportatur ikun talab li jiġi nnotifikat u jkollu aċċess għas-sistema elettronika msemmija fl-Artikolu 182(1).

                              4.   Meta l-uffiċċju doganali tal-ewwel dħul ikollu raġunijiet raġonevoli biex jissuspetta li l-merkanzija li tinġarr bl-ajru tista’ tkun ta’ theddida serja għas-sigurtà tal-avjazzjoni, dan għandu jirrikjedi li l-kunsinna, qabel ma titgħabba fuq inġenju tal-ajru li jkun sejjer lejn it-territorju doganali tal-Unjoni, tiġi skrinjata bħala Merkanzija u Posta b’Riskju Għoli f’konformità mal-punt 6.7 tal-Anness tar-Regolament ta’ Implimentazzjoni tal-Kummissjoni (UE) 2015/1998 (*2) u l-punt 6.7.3 tal-Anness tad-Deċiżjoni ta’ Implimentazzjoni tal-Kummissjoni C(2015)8005 final tas-16 ta’ Novembru 2015 li tistipula miżuri ddettaljati għall-implimentazzjoni tal-istandards bażiċi komuni dwar is-sigurtà tal-avjazzjoni li jkun fihom informazzjoni, kif imsemmi fil-punt (a) tal-Artikolu 18 tar-Regolament (KE) Nru 300/2008.
                              L-uffiċċju doganali tal-ewwel dħul għandu jinnotifika lill-persuni li ġejjin, sakemm ikollhom aċċess għas-sistema elettronika msemmija fl-Artikolu 182(1) ta’ dan ir-Regolament:

                                          (a)

                                          id-dikjarant jew ir-rappreżentant tiegħu/tagħha;

                                          (b)

                                          it-trasportatur, jekk ikun differenti mid-dikjarant u r-rappreżentant tiegħu/tagħha.

                                    Wara dik in-notifika, il-persuna li tkun ippreżentat id-dikjarazzjoni fil-qosor tad-dħul, jew fejn ikun applikabbli, il-persuna li tkun issottomettiet id-dettalji tad-dikjarazzjoni fil-qosor tad-dħul għandha tipprovdi lill-uffiċċju doganali tal-ewwel dħul ir-riżultati ta’ dak l-iskrinjar u l-informazzjoni l-oħra kollha rilevanti relatata. L-analiżi tar-riskju għandha titlesta biss wara li tingħata dik l-informazzjoni.

                              5.   Meta l-uffiċċju doganali tal-ewwel dħul ikollu raġunijiet raġonevoli biex iqis li l-merkanzija li tinġarr bl-ajru jew merkanzija f’kontejners li tinġarr bil-baħar, kif imsemmi fl-Artikolu 105(a) tar-Regolament Delegat (UE) 2015/2446, tkun ta’ theddida tant serja għas-sigurtà u s-sikurezza li tkun meħtieġa azzjoni immedjata, dan għandu jagħti struzzjonijiet biex il-merkanzija ma titgħabbiex fuq il-mezz ta’ trasport rilevanti.
                              L-uffiċċju doganali tal-ewwel dħul għandu jinnotifika lill-persuni li ġejjin, sakemm ikollhom aċċess għas-sistema elettronika msemmija fl-Artikolu 182(1) ta’ dan ir-Regolament:

                                          (a)

                                          id-dikjarant jew ir-rappreżentant tiegħu/tagħha;

                                          (b)

                                          it-trasportatur, jekk ikun differenti mid-dikjarant u r-rappreżentant tiegħu/tagħha.

                                    Dik in-notifika għandha ssir immedjatament wara l-identifikazzjoni tar-riskju rilevanti u, fil-każ ta’ merkanzija f’kontejners li tinġarr bil-baħar kif imsemmi fl-Artikolu 105(a) tar-Regolament Delegat (UE) 2015/2446, mhux aktar tard minn 24 siegħa mill-wasla tad-dikjarazzjoni fil-qosor tad-dħul jew, fejn applikabbli, tad-dettalji tad-dikjarazzjoni fil-qosor tad-dħul mit-trasportatur.
                              L-uffiċċju doganali tal-ewwel dħul għandu jinforma wkoll immedjatament lill-awtoritajiet doganali tal-Istati Membri kollha dwar dik in-notifika u jagħmel disponibbli għalihom id-dettalji rilevanti tad-dikjarazzjoni fil-qosor tad-dħul.

                              6.   Meta kunsinna tkun ġiet identifikata bħala li toħloq theddida ta’ tali natura li tkun meħtieġa azzjoni immedjata mal-wasla tal-mezz tat-trasport, l-uffiċċju doganali tal-ewwel dħul għandu jieħu dik l-azzjoni mal-wasla tal-merkanzija.

                              7.   Wara li titlesta l-analiżi tar-riskju, l-uffiċċju doganali tal-ewwel dħul jista’ jirrakkomanda, permezz tas-sistema elettronika msemmija fl-Artikolu 182(1), l-aktar post u miżuri xierqa biex jitwettaq kontroll.
                              L-uffiċċju doganali kompetenti għall-post li jkun ġie rrakkomandat bħala l-aktar xieraq għall-kontroll għandu jiddeċiedi dwar il-kontroll u għandu jagħmel, permezz tas-sistema elettronika msemmija fl-Artikolu 182(1), ir-riżultati ta’ dik id-deċiżjoni disponibbli għall-uffiċċji doganali kollha potenzjalment ikkonċernati mill-moviment tal-merkanzija, sa mhux aktar tard mill-mument tal-preżentazzjoni tal-merkanzija fl-uffiċċju doganali tal-ewwel dħul.

                              7a.   Fil-każijiet imsemmija fl-Artikolu 46(5) u l-Artikolu 47(2) tal-Kodiċi, l-uffiċċji doganali għandhom jagħmlu r-riżultati tal-kontrolli doganali tagħhom disponibbli għal awtoritajiet doganali oħra tal-Istati Membri permezz tas-sistema elettronika msemmija fl-Artikolu 182(1) ta’ dan ir-Regolament, u għandhom jiskambjaw informazzjoni rilevanti għar-riskju permezz tas-sistema msemmija fl-Artikolu 36 ta’ dan ir-Regolament.

                              8.   Meta l-merkanzija li għaliha l-obbligu li tiġi ppreżentata dikjarazzjoni fil-qosor tad-dħul jiġi rrinunzjat f’konformità mal-Artikolu 104(1)(c) sa (k), (m) u (n) u l-Artikolu 104(2) sa (4) tar-Regolament Delegat (UE) 2015/2446 tiddaħħal fit-territorju doganali tal-Unjoni, l-analiżi tar-riskju għandha ssir mal-preżentazzjoni tal-merkanzija.

                              9.   Merkanzija ppreżentata lid-dwana tista’ tiġi rilaxxata għal proċedura doganali jew tiġi riesportata malli ssir l-analiżi tar-riskju u r-riżultati tal-analiżi tar-riskju u, fejn ikun meħtieġ, il-miżuri meħuda, jippermettu tali rilaxx.

                              10.   Analiżi tar-riskju għandha ssir ukoll jekk id-dettalji tad-dikjarazzjoni fil-qosor tad-dħul jiġu emendati f’konformità mal-Artikolu 129 tal-Kodiċi. F’dak il-każ, mingħajr preġudizzju għal-limitu ta’ żmien stipulat fit-tielet subparagrafu tal-paragrafu 5 ta’ dan l-Artikolu għal merkanzija f’kontejners li tinġarr bil-baħar, l-analiżi tar-riskju għandha titlesta immedjatament malli jaslu d-dettalji sakemm ma jkunx identifikat riskju jew ikun meħtieġ li titwettaq analiżi tar-riskju addizzjonali.

                           (*1)  Id-Deċiżjoni ta’ Implimentazzjoni tal-Kummissjoni (UE) 2019/2151 tat-13 ta’ Diċembru 2019 li tistabbilixxi l-programm ta’ ħidma relatat mal-iżvilupp u t-tnedija tas-sistemi elettroniċi previsti fil-Kodiċi Doganali tal-Unjoni (ĠU L 325, 16.12.2019, p. 168)."

                           (*2)  Ir-Regolament ta’ Implimentazzjoni tal-Kummissjoni (UE) 2015/1998 tal-5 ta’ Novembru 2015 li jistipula miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni (ĠU L 299, 14.11.2015, p. 1).”"

                        (3)

                        L-Artikolu 187 huwa emendat kif ġej:

                                    (a)

                                    it-titolu u l-paragrafu 1 huma sostitwiti b’dan li ġej:

                                       “Artikolu 187

                                          Regoli tranżizzjonali għall-analiżi tar-riskju

                                          (l-Artikolu 128 tal-Kodiċi)

                                          1.   B’deroga mill-Artikolu 186 ta’ dan ir-Regolament, sad-dati stabbiliti f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tas-sistema elettronika msemmija fl-Artikolu 182(1) ta’ dan ir-Regolament, l-analiżi tar-riskju għandha tkun ibbażata fuq l-informazzjoni fid-dikjarazzjonijiet fil-qosor tad-dħul ippreżentati u skambjati fis-sistema elettronika msemmija fl-Artikolu 182(2) ta’ dan ir-Regolament, f’konformità mar-regoli f’dan l-Artikolu.”.

                                    (b)

                                    Il-paragrafu 5 huwa sostitwit b’dan li ġej:

                                       “5.   Meta l-merkanzija li għaliha l-obbligu li tiġi ppreżentata dikjarazzjoni fil-qosor tad-dħul jiġi rrinunzjat f’konformità mal-Artikolu 104(1)(c) sa (k), (m) u (n) u l-Artikolu 104(2) sa (4) tar-Regolament Delegat (UE) 2015/2446 tiddaħħal fit-territorju doganali tal-Unjoni, l-analiżi tar-riskju għandha ssir mal-preżentazzjoni tal-merkanzija, meta tkun disponibbli, abbażi tad-dikjarazzjoni tal-ħażna temporanja jew dikjarazzjoni doganali li tkopri dik il-merkanzija.”.

                                    (c)

                                    Jiżdiedu l-paragrafi 6 u 7 li ġejjin:

                                       “6.   Merkanzija ppreżentata lid-dwana tista’ tiġi rilaxxata għal proċedura doganali jew riesportata malli ssir l-analiżi tar-riskju u r-riżultati tal-analiżi tar-riskju u, fejn ikun meħtieġ, il-miżuri meħuda, jippermettu dan ir-rilaxx.

                                       7.   Analiżi tar-riskju għandha ssir ukoll jekk id-dettalji tad-dikjarazzjoni fil-qosor tad-dħul jiġu emendati f’konformità mal-Artikolu 129 tal-Kodiċi. F’dak il-każ, mingħajr preġudizzju għal-limitu ta’ żmien stabbilit fil-paragrafu 3 ta’ dan l-Artikolu għal merkanzija f’kontejners li tinġarr bil-baħar, l-analiżi tar-riskju għandha titlesta immedjatament malli jaslu d-dettalji sakemm ma jiġix identifikat riskju jew ikun meħtieġ li ssir analiżi tar-riskju addizzjonali.”.

                        (4)

                        L-Artikoli 188 u 189 huma sostitwiti b’dan li ġej:

                           “Artikolu 188

                              Emendar u invalidazzjoni ta’ dikjarazzjoni fil-qosor tad-dħul

                              (l-Artikolu 129(1) tal-Kodiċi)

                              1.   Is-sistema elettronika msemmija fl-Artikolu 182(1) għandha tintuża biex titressaq talba biex tiġi emendata jew invalidata dikjarazzjoni fil-qosor tad-dħul jew tad-dettalji inklużi fiha.
                              Meta persuni differenti jitolbu biex jiġu emendati jew invalidati d-dettalji tad-dikjarazzjoni fil-qosor tad-dħul, kull waħda minn dawk il-persuni għandha tkun permessa biss li titlob li jiġu emendati jew invalidati d-dettalji li hija tkun issottomettiet.

                              2.   L-awtoritajiet doganali għandhom jinnotifikaw immedjatament lill-persuna li tkun ippreżentat it-talba għall-emenda jew l-invalidazzjoni dwar id-deċiżjoni tagħhom li jirreġistrawha jew jirrifjutawha.
                              Meta l-emendi jew l-invalidazzjoni tad-dettalji tad-dikjarazzjoni fil-qosor tad-dħul jiġu ppreżentati minn persuna differenti mit-trasportatur, l-awtoritajiet doganali għandhom jinnotifikaw ukoll lit-trasportatur, sakemm it-trasportatur ikun talab li jiġi nnotifikat u jkollu aċċess għas-sistema elettronika msemmija fl-Artikolu 182(1).

                              3.   B’deroga mill-paragrafu 1 ta’ dan l-Artikolu, l-Istati Membri jistgħu jippermettu li talbiet għall-emenda jew l-invalidazzjoni tad-dettalji ta’ dikjarazzjoni fil-qosor tad-dħul li tkun ġiet ippreżentata permezz tas-sistema elettronika msemmija fl-Artikolu 182(2) isiru permezz ta’ mezzi oħra minbarra t-tekniki elettroniċi għall-ipproċessar tad-data msemmija fl-Artikolu 6(1) tal-Kodiċi.

                           Artikolu 189

                              Devjazzjoni ta’ bastiment tal-baħar jew inġenju tal-ajru li jidħol fit-territorju doganali tal-Unjoni

                              (l-Artikolu 133 tal-Kodiċi)

                              1.   Meta, wara li jkun ippreżenta d-dikjarazzjoni fil-qosor tad-dħul permezz tas-sistema elettronika msemmija fl-Artikolu 182(2), bastiment tal-baħar jew inġenju tal-ajru jiġi ddevjat u huwa mistenni li jasal l-ewwel f’uffiċċju doganali li jinsab fi Stat Membru li ma kienx indikat bħala pajjiż minn fejn jgħaddi t-trasport fid-dikjarazzjoni fil-qosor tad-dħul, l-operatur ta’ dak il-mezz ta’ trasport għandu jinforma lill-uffiċċju doganali indikat bħala l-uffiċċju doganali tal-ewwel dħul fid-dikjarazzjoni fil-qosor tad-dħul dwar dik id-devjazzjoni u għandu jippreżenta n-notifika tal-wasla lill-uffiċċju doganali attwali tal-ewwel dħul.
                              L-ewwel subparagrafu ta’ dan l-Artikolu ma għandux japplika meta l-merkanzija tkun iddaħħlet fit-territorju doganali tal-Unjoni taħt proċedura ta’ tranżitu f’konformità mal-Artikolu 141 tal-Kodiċi.

                              2.   L-uffiċċju doganali indikat fid-dikjarazzjoni fil-qosor tad-dħul bħala l-uffiċċju doganali tal-ewwel dħul għandu, immedjatament wara li jiġi infurmat f’konformità mal-paragrafu 1, jinnotifika lill-uffiċċju doganali li skont dik l-informazzjoni jkun l-uffiċċju doganali tal-ewwel dħul tad-devjazzjoni. Dan għandu jiżgura d-disponibbiltà tad-dettalji rilevanti tad-dikjarazzjoni sommarja tad-dħul u tar-riżultati tal-analiżi tar-riskju lill-uffiċċju doganali tal-ewwel dħul.

                              3.   Mid-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, meta inġenju tal-ajru jiġi ddevjat u jkun wasal l-ewwel f’uffiċċju doganali li jinsab fi Stat Membru li ma kienx indikat bħala pajjiż minn fejn jgħaddi t-trasport fid-dikjarazzjoni fil-qosor tad-dħul, l-uffiċċju doganali attwali tal-ewwel dħul għandu, permezz ta’ dik is-sistema, jikseb id-dettalji tad-dikjarazzjoni fil-qosor tad-dħul, ir-riżultati tal-analiżi tar-riskju u r-rakkomandazzjonijiet ta’ kontroll magħmula mill-uffiċċju doganali mistenni tal-ewwel dħul.

                              4.   Mid-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament, meta bastiment tal-baħar jiġi ddevjat u jkun wasal l-ewwel f’uffiċċju doganali li jinsab fi Stat Membru li ma kienx indikat bħala pajjiż minn fejn jgħaddi t-trasport fid-dikjarazzjoni fil-qosor tad-dħul, l-uffiċċju doganali attwali tal-ewwel dħul għandu, permezz ta’ dik is-sistema, jikseb id-dettalji tad-dikjarazzjoni fil-qosor tad-dħul, ir-riżultati tal-analiżi tar-riskju u r-rakkomandazzjonijiet ta’ kontroll magħmula mill-uffiċċju doganali mistenni tal-ewwel dħul.”.

                        (5)

                        L-Artikolu 207 huwa sostitwit b’dan li ġej:

                           “Artikolu 207

                              Prova tal-istatus doganali tal-merkanzija tal-Unjoni f’carnets TIR jew ATA jew formoli 302

                              (l-Artikolu 6(3) u 153(2) tal-Kodiċi)

                              1.   F’konformità mal-Artikolu 127 tar-Regolament Delegat (UE) 2015/2446, il-merkanzija tal-Unjoni għandha tiġi identifikata fil-carnet TIR jew ATA jew fil-formola 302 tan-NATO jew fil-formola 302 tal-UE permezz tal-kodiċi ‘T2L’ jew ‘T2LF’. Id-detentur tal-proċedura jista’ jinkludi wieħed minn dawk il-kodiċijiet, kif xieraq, bil-firma tiegħu fid-dokumenti rilevanti fl-ispazju riżervat għad-deskrizzjoni tal-merkanzija qabel ma jippreżentah lill-uffiċċju doganali tat-tluq għall-awtentikazzjoni. Il-kodiċi xieraq ‘T2L’ jew ‘T2LF’ għandu jiġi awtentikat bit-timbru tal-uffiċċju doganali tat-tluq flimkien mal-firma tal-uffiċjal kompetenti.
                              Fil-każ ta’ formola 302 elettronika tan-NATO jew formola 302 elettronika tal-UE, id-detentur tal-proċedura jista’ jinkludi wkoll wieħed minn dawn il-kodiċijiet fid-data tal-formola 302. F’dak il-każ, l-awtentikazzjoni mill-uffiċċju tat-tluq għandha ssir f’forma elettronika.

                              2.   Meta l-carnet TIR, il-carnet ATA jew il-formola 302 tan-NATO jew il-formola 302 tal-UE jkunu jkopru kemm merkanzija tal-Unjoni kif ukoll merkanzija mhux tal-Unjoni, dawn għandhom jiġu elenkati separatament u l-kodiċi ‘T2L’ jew ‘T2LF’, kif xieraq, għandu jiddaħħal b’tali mod li jirrigwarda biss, b’mod ċar, il-merkanzija tal-Unjoni.”.

                        (6)

                        Fl-Artikolu 218, it-titolu u s-sentenza introduttorja huma sostitwiti b’dan li ġej:

                           “Artikolu 218

                              Formalitajiet doganali li huma meqjusa li twettqu permezz ta’ att imsemmi fl-Artikolu 141(1), (2), (4), (4a), (5) u (6) sa (8) tar-Regolament Delegat (UE) 2015/2446

                              (l-Artikoli 6(3)(a), 139, 158(2), 172, 194 u 267 tal-Kodiċi)

                           Għall-finijiet tal-Artikoli 138, 139 u 140 tar-Regolament Delegat (UE) 2015/2446, il-formalitajiet doganali li ġejjin, kif applikabbli, għandhom jitqiesu li jkunu twettqu minn att imsemmi fl-Artikolu 141(1), (2), (4), (4a), (5), u (6) sa (8) ta’ dak ir-Regolament Delegat:”.

                        (7)

                        L-Artikolu 220 huwa sostitwit b’dan li ġej:

                           “Artikolu 220

                              Regoli tranżitorji għall-merkanzija f’kunsinni postali

                              (l-Artikoli 158(2), 172 u 194 tal-Kodiċi)

                              1.   Għall-finijiet tal-Artikolu 138 tar-Regolament Delegat (UE) 2015/2446, id-dikjarazzjoni doganali għall-merkanzija msemmija fl-Artikolu 141(3) ta’ dak ir-Regolament Delegat għandha titqies li ġiet aċċettata u l-merkanzija rilaxxata meta l-merkanzija titwassal lill-konsenjatarju.

                              2.   Meta ma jkunx possibbli li l-merkanzija titwassal lill-konsenjatarju, id-dikjarazzjoni doganali għandha titqies li ma ġietx ippreżentata.
                              Il-merkanzija li ma tkunx ġiet ikkonsenjata lill-konsenjatarju għandha titqies li tkun f’ħażna temporanja sakemm tiġi meqruda, riesportata jew ittrasferita b’mod ieħor f’konformità mal-Artikolu 198 tal-Kodiċi.”.

                        (8)

                        Jiddaħħlu l-Artikoli 220a u 220b li ġejjin:

                           “Artikolu 220a

                              Regoli proċedurali li japplikaw għall-użu tal-formola 302 tan-NATO għal proċeduri doganali li mhumiex ta’ tranżitu

                              (l-Artikoli 6(3) u 158(2) tal-Kodiċi)

                              1.   L-uffiċċju doganali nnominat mill-Istat Membru fejn tibda l-attività militari fit-territorju doganali tal-Unjoni għandu jipprovdi lill-forzi tan-NATO stazzjonati fit-territorju tiegħu formoli 302 tan-NATO li:

                                          (a)

                                          ikunu awtentikati minn qabel bit-timbru u l-firma ta’ uffiċċjal ta’ dak l-uffiċċju;

                                          (b)

                                          ikunu nn umerati f’sensiela;

                                          (c)

                                          ikollhom l-indirizz sħiħ ta’ dik l-uffiċċju doganali nnominat għall-kopja ta’ ritorn tal-formola 302 tan-NATO.

                              2.   Fil-ħin tad-dispaċċ tal-merkanzija, il-forzi tan-NATO għandhom jagħmlu waħda minn dawn li ġejjin:

                                          (a)

                                          jippreżentaw id-data tal-formola 302 tan-NATO elettronikament fl-uffiċċju doganali magħżul;

                                          (b)

                                          jikkompletaw il-formola 302 tan-NATO b’dikjarazzjoni li l-merkanzija qiegħda tiġi ttrasportata taħt il-kontroll tagħhom u jawtentikaw din id-dikjarazzjoni bil-firma tagħhom, timbru u d-data.

                              3.   Meta l-forzi tan-NATO jipproċedu f’konformità mal-paragrafu 2(b), dawn għandhom jipprovdu, mingħajr dewmien, kopja tal-formola 302 tan-NATO lill-uffiċċju doganali nnominat bħala responsabbli għall-formalitajiet u l-kontrolli doganali li għandhom x’jaqsmu mal-forzi tan-NATO li jibagħtu l-merkanzija jew li l-merkanzija tintbagħat f’isimhom.
                              Il-kopji l-oħra tal-formola 302 tan-NATO għandhom jakkumpanjaw il-kunsinna lill-forzi tad-destinazzjoni tan-NATO, li għandhom jittimbrawhom u jiffirmawhom mal-wasla tal-merkanzija.
                              Fil-ħin tal-wasla tal-merkanzija għandhom jingħataw żewġ kopji tal-formola lill-uffiċċju doganali nnominat bħala responsabbli għall-formalitajiet u l-kontrolli doganali li għandhom x’jaqsmu mal-forzi tan-NATO tad-destinazzjoni.
                              L-uffiċċju doganali nnominat għandu jżomm kopja waħda u għandu jirritorna t-tieni kopja lill-uffiċċju doganali responsabbli għall-formalitajiet u l-kontrolli doganali li għandhom x’jaqsmu mal-forzi tan-NATO li jibagħtu l-merkanzija jew li l-merkanzija tintbagħat f’isimhom.

                           Artikolu 220b

                              Regoli proċedurali li japplikaw għall-użu tal-formola 302 tal-UE għal proċeduri doganali li mhumiex ta’ tranżitu

                              (l-Artikoli 6(3) u 158(2) tal-Kodiċi)

                              1.   L-uffiċċju doganali nnominat mill-Istat Membru fejn tibda l-attività militari fit-territorju doganali tal-Unjoni għandu jipprovdi lill-forzi militari ta’ Stat Membru stazzjonat fit-territorju tiegħu formoli 302 tal-UE li:

                                          (a)

                                          ikunu awtentikati minn qabel bit-timbru u l-firma ta’ uffiċċjal ta’ dak l-uffiċċju;

                                          (b)

                                          ikunu nnumerati f’sensiela;

                                          (c)

                                          ikollhom l-indirizz sħiħ ta’ dik uffiċċju doganali nnominat għall-kopja ta’ ritorn tal-formola 302 tal-UE.

                              2.   Fil-ħin tad-dispaċċ tal-merkanzija, il-forzi militari tal-Istat Membru għandhom jagħmlu waħda minn dawn li ġejjin:

                                          (a)

                                          jippreżentaw id-data tal-formola 302 tal-UE elettronikament fl-uffiċċju doganali nnominat;

                                          (b)

                                          jikkompletaw il-formola 302 tal-UE b’dikjarazzjoni li l-merkanzija qiegħda tiġi ttrasportata taħt il-kontroll tagħhom u jawtentikaw din id-dikjarazzjoni bil-firma tagħhom, timbru u d-data.

                              3.   Meta l-forzi militari tal-Istat Membru jipproċedu f’konformità mal-paragrafu 2(b), dawn għandhom jipprovdu, mingħajr dewmien, kopja tal-formola 302 tal-UE, lill-uffiċċju doganali nnominat bħala responsabbli għall-formalitajiet u l-kontrolli doganali li għandhom x’jaqsmu mal-forzi militari tal-Istat Membru li jibgħat il-merkanzija jew li f’ismu tkun qed tintbagħat il-merkanzija.
                              Il-kopji l-oħra tal-formola 302 tal-UE għandhom jakkumpanjaw il-kunsinna lill-forzi militari tal-Istat Membru tad-destinazzjoni, li għandhom jittimbrawhom u jiffirmawhom mal-wasla tal-merkanzija.
                              Fil-ħin tal-wasla tal-merkanzija għandhom jingħataw żewġ kopji tal-formola lill-uffiċċju doganali nnominat bħala responsabbli għall-formalitajiet u l-kontrolli doganali li għandhom x’jaqsmu mal-forzi militari tal-Istat Membru tad-destinazzjoni.
                              Dak l-uffiċċju doganali nnominat għandu jżomm kopja waħda u għandu jirritorna t-tieni kopja lill-uffiċċju doganali responsabbli għall-formalitajiet u l-kontrolli doganali li għandhom x’jaqsmu mal-forzi militari tal-Istat Membru li jibgħat il-merkanzija jew li l-merkanzija tintbagħat f’ismu.”

                        (9)

                        Fl-Artikolu 221 jiżdiedu l-paragrafi 4, 5 u 6 li ġejjin:

                           “4.   L-uffiċċju doganali kompetenti biex jiddikjara r-rilaxx għal ċirkolazzjoni libera ta’ merkanzija f’kunsinna li tibbenefika minn eżenzjoni mid-dazju tal-importazzjoni f’konformità mal-Artikolu 23(1) jew l-Artikolu 25(1) tar-Regolament tal-Kunsill (KE) Nru 1186/2009 (*3), taħt skema tal-VAT minbarra l-iskema speċjali għall-bejgħ mill-bogħod ta’ merkanzija importata minn territorji terzi jew pajjiżi terzi stabbilita fit-Titolu XII, Kapitolu 6, Taqsima 4 tad-Direttiva tal-Kunsill 2006/112/KE (*4), għandu jkun uffiċċju doganali li jkun jinsab fl-Istat Membru fejn jintemm id-dispaċċ jew it-trasport tal-merkanzija.

                           5.   L-awtorità doganali f’kull Stat Membru li jkunu stazzjonati fih il-forzi tan-NATO eliġibbli biex jużaw il-formola 302 tan-NATO għandhom jinnominaw l-uffiċċju jew l-uffiċċji doganali responsabbli għall-formalitajiet u l-kontrolli doganali li jikkonċernaw il-merkanzija li għandha tiġi ttrasportata jew użata fil-kuntest ta’ attivitajiet militari.

                           6.   L-awtorità doganali f’kull Stat Membru għandha tinnomina l-uffiċċju jew l-uffiċċji doganali responsabbli għall-formalitajiet u l-kontrolli doganali li jikkonċernaw merkanzija li għandha tiġi ttrasportata jew użata fil-kuntest ta’ attivitajiet militari mwettqa taħt il-kopertura tal-formola 302 tal-UE.

                           (*3)  Ir-Regolament tal-Kunsill (KE) Nru 1186/2009 tas-16 ta’ Novembru 2009 li jistabbilixxi sistema Komunitarja ta’ eżenzjonijiet mid-dazju doganali (ĠU L 324, 10.12.2009, p. 23)."

                           (*4)  Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).”"

                        (10)

                        L-Artikolu 271 huwa emendat kif ġej:

                                    (a)

                                    Jiżdied il-paragrafu 1a li ġej:

                                       “1a.   L-operaturi ekonomiċi għandhom jużaw interfaċċa armonizzata tan-negozjanti tal-UE mfassla mill-Kummissjoni u mill-Istati Membri bi qbil ma’ xulxin għall-iskambju standardizzat ta’ informazzjoni (INF) li għandha x’taqsam mal-proċeduri msemmija fil-paragrafu 1.”;

                                    (b)

                                    il-paragrafu 2 huwa sostitwit b’dan li ġej:

                                       “2.   Il-paragrafi 1 u 1a ta’ dan l-Artikolu għandhom japplikaw mid-data tat-tnedija tal-Formoli ta’ Informazzjoni (INF) tal-KDU għal Proċeduri Speċjali stabbiliti fl-Anness tad-Deċiżjoni ta’ Implimentazzjoni (UE) 2019/2151.”.

                        (11)

                        Fit-Titolu VII, Kapitolu 2, Taqsima 1, it-titolu tas-Subtaqsima 4 huwa sostitwit b’dan li ġej:
                        “Subtaqsima 4

                              Moviment ta’ merkanzija koperta mill-formola 302 tan-NATO jew mill-formola 302 tal-UE
                           ”

                        (12)

                        L-Artikolu 285 huwa mħassar.

                        (13)

                        L-Artikolu 286 huwa sostitwit b’dan li ġej:

                           “Artikolu 286

                              Provvista ta’ formoli 302 tan-NATO lil forzi tan-NATO

                              (l-Artikoli 226(3)(e) u 227(2)(e) tal-Kodiċi)

                           L-uffiċċju doganali nnominat tal-Istat Membru tat-tluq għandu jipprovdi lill-forzi tan-NATO stazzjonati fit-territorju tiegħu formoli 302 tan-NATO li:

                                       (a)

                                       ikunu awtentikati minn qabel bit-timbru u l-firma ta’ uffiċċjal ta’ dak l-uffiċċju;

                                       (b)

                                       ikunu nnumerati f’sensiela;

                                       (c)

                                       ikollhom l-indirizz sħiħ ta’ dik uffiċċju doganali nnominat għall-kopja ta’ ritorn tal-formola 302 tan-NATO.”.

                        (14)

                        Jiddaħħal l-Artikolu 286a li ġej:

                           “Artikolu 286a

                              Provvista tal-formoli 302 tal-UE lill-forzi militari tal-Istati Membri

                              (l-Artikoli 226(3)(a) u 227(2)(a) tal-Kodiċi)

                           L-uffiċċju doganali nnominat tal-Istat Membru tat-tluq għandu jipprovdi l-forzi tan-NATO stazzjonati fiż-żona tiegħu bil-formoli 302 li:

                                       (a)

                                       ikunu awtentikati minn qabel bit-timbru u l-firma ta’ uffiċċjal ta’ dak l-uffiċċju;

                                       (b)

                                       ikunu nnumerati f’sensiela;

                                       (c)

                                       ikollhom l-indirizz sħiħ ta’ dak uffiċċju doganali nnominat għall-kopja ta’ ritorn tal-formola 302 tal-UE.”.

                        (15)

                        L-Artikolu 287 huwa sostitwit b’dan li ġej:

                           “Artikolu 287

                              Regoli proċedurali li japplikaw għall-użu tal-formola 302 tan-NATO

                              (l-Artikoli 226(3)(e) u 227(2)(e) tal-Kodiċi)

                              1.   Fil-ħin tad-dispaċċ tal-merkanzija, il-forzi tan-NATO għandhom jagħmlu waħda minn dawn li ġejjin:

                                          (a)

                                          jippreżentaw elettronikament id-data tal-formola 302 tan-NATO fl-uffiċċju doganali tat-tluq jew tad-dħul;

                                          (b)

                                          jikkompletaw il-formola 302 tan-NATO b’dikjarazzjoni li l-merkanzija qiegħda tiġi ttrasportata taħt il-kontroll tagħhom u jawtentikaw din id-dikjarazzjoni bil-firma tagħhom, timbru u d-data;

                              2.   Meta l-forzi tan-NATO jippreżentaw id-data tal-formola 302 elettronikament f’konformità mal-paragrafu 1(a) ta’ dan l-Artikolu, l-Artikoli 294, 296, 304, 306 u 314 sa 316 ta’ dan ir-Regolament għandhom japplikaw mutatis mutandis.

                              3.   Meta l-forzi tan-NATO jipproċedu f’konformità mal-paragrafu 1(b), dawn għandhom jagħtu, mingħajr dewmien, kopja tal-formola 302 tan-NATO lill-uffiċċju doganali nnominat li jkun responsabbli għall-formalitajiet u l-kontrolli doganali li għandhom x’jaqsmu mal-forzi tan-NATO li jibagħtu l-merkanzija jew li l-merkanzija tintbagħat f’isimhom.
                              Il-kopji l-oħra tal-formola 302 tan-NATO għandhom jakkumpanjaw il-kunsinna lill-forzi tad-destinazzjoni tan-NATO, li għandhom jittimbrawhom u jiffirmawhom mal-wasla tal-merkanzija.
                              Fil-ħin tal-wasla tal-merkanzija għandhom jingħataw żewġ kopji tal-formola 302 tan-NATO lill-uffiċċju doganali nnominat bħala responsabbli għall-formalitajiet u l-kontrolli doganali li għandhom x’jaqsmu mal-forzi tan-NATO tad-destinazzjoni.
                              Dak l-uffiċċju doganali nnominat għandu jżomm kopja waħda tal-formola 302 tan-NATO u għandu jirritorna t-tieni kopja lill-uffiċċju doganali responsabbli għall-formalitajiet u l-kontrolli doganali li għandhom x’jaqsmu mal-forzi tan-NATO li jibagħtu l-merkanzija jew li l-merkanzija tintbagħat f’isimhom.”.

                        (16)

                        Jiddaħħal l-Artikolu 287a li ġej:

                           “Artikolu 287a

                              Regoli proċedurali li japplikaw għall-użu tal-formola 302 tal-UE

                              (l-Artikoli 226(3)(a) u 227(2)(a) tal-Kodiċi)

                              1.   Fil-ħin tad-dispaċċ tal-merkanzija, il-forzi militari tal-Istat Membru għandhom jagħmlu waħda minn dawn li ġejjin:

                                          (a)

                                          jippreżentaw id-data tal-formola 302 tal-UE elettronikament fl-uffiċċju doganali tat-tluq jew tad-dħul;

                                          (b)

                                          jikkompletaw il-formola 302 tal-UE b’dikjarazzjoni li l-merkanzija qiegħda tiġi ttrasportata taħt il-kontroll tagħhom u jawtentikaw din id-dikjarazzjoni bil-firma tagħhom, timbru u d-data.

                              2.   Meta l-forzi militari tal-Istat Membru jippreżentaw elettronikament il-formola 302 tal-UE f’konformità mal-paragrafu 1(a) ta’ dan l-Artikolu, l-Artikoli 294, 296, 304, 306 u 314 sa 316 għandhom japplikaw mutatis mutandis.

                              3.   Meta l-forzi militari tal-Istat Membru jipproċedu f’konformità mal-paragrafu 1(b), dawn għandhom, mingħajr dewmien, jagħtu kopja tal-formola 302 tal-UE lill-uffiċċju doganali nnominat responsabbli għall-formalitajiet u l-kontrolli doganali li għandhom x’jaqsmu mal-forzi militari tal-Istat Membru li jibgħat il-merkanzija jew li f’ismu tkun qed tintbagħat il-merkanzija.
                              Il-kopji l-oħra tal-formola 302 tal-UE għandhom jakkumpanjaw il-kunsinna lill-forzi militari tal-Istat Membru tad-destinazzjoni, li għandhom jittimbrawhom u jiffirmawhom mal-wasla tal-merkanzija.
                              Fil-ħin tal-wasla tal-merkanzija għandhom jingħataw żewġ kopji tal-formola 302 tal-UE lill-uffiċċju doganali nnominat bħala responsabbli għall-formalitajiet u l-kontrolli doganali li għandhom x’jaqsmu mal-forzi militari tal-Istat Membru tad-destinazzjoni.
                              Dak l-uffiċċju doganali nnominat għandu jżomm kopja waħda tal-formola 302 tal-UE u għandu jirritorna t-tieni kopja lill-uffiċċju doganali responsabbli għall-formalitajiet u l-kontrolli doganali li għandhom x’jaqsmu mal-forzi militari tal-Istat Membru li jibgħat il-merkanzija jew li l-merkanzija tintbagħat f’ismu.”.

                        (17)

                        L-Artikolu 321 huwa emendat kif ġej:

                                    (a)

                                    il-paragrafu (5) huwa sostitwit b’dan li ġej:

                                       “5.   Il-proċedura ta’ tranżitu tal-Unjoni għandha titqies li tkun intemmet meta:

                                                   (a)

                                                   id-dħul xieraq isir fir-rekords kummerċjali tal-konsenjatarju, jew

                                                   (b)

                                                   l-operatur tal-installazzjoni fissa tat-trasport ikun iċċertifika li l-merkanzija ttrasportata permezz ta’ installazzjoni fissa tat-trasport:

                                                               (i)

                                                               tkun waslet fl-impjant tal-konsenjatarju;

                                                               (ii)

                                                               tiġi aċċettata fin-netwerk tad-distribuzzjoni tal-konsenjatarju; jew

                                                               (iii)

                                                               tkun telqet mit-territorju doganali tal-Unjoni.”

                                    (b)

                                    jiżdied il-paragrafu 6 li ġej:

                                       “6.   Merkanzija mhux tal-Unjoni għandha titqies li tkun f’ħażna temporanja mill-mument li l-proċedura ta’ tranżitu tal-Unjoni tkun intemmet f’konformità mal-paragrafu 5(a) jew (b)(i) jew (ii).”.

                        (18)

                        Jiddaħħal l-Artikolu 323a li ġej:

                           “Artikolu 323a

                              Rilaxx speċjali għall-merkanzija li għandha tiġi ttrasportata jew użata fil-kuntest ta’ attivitajiet militari

                              (l-Artikolu 215 tal-Kodiċi)

                           Għall-finijiet tat-twettiq tal-proċedura ta’ dħul temporanju fir-rigward tal-merkanzija msemmija fl-Artikolu 235a tar-Regolament Delegat (UE) 2015/2446, il-konsum jew il-qerda tagħha għandhom jitqiesu bħala riesportazzjoni dment li l-kwantità kkunsmata jew meqruda tkun tikkorrispondi man-natura tal-attività militari.”.

                        (19)

                        Fl-Artikolu 324(2)(a), jiżdied is-subparagrafu li ġej:
                        “Madankollu, il-paragrafu 1 għandu japplika f’każijiet fejn merkanzija mhux tal-Unjoni mqiegħda taħt il-proċedura ta’ pproċessar attiv IM/EX tkun soġġetta għal sorveljanza minn qabel tal-Unjoni, jekk tkun ġiet iddikjarata għar-rilaxx għal ċirkolazzjoni libera, soġġetta għall-kundizzjoni li d-detentur tal-awtorizzazzjoni għall-ipproċessar attiv IM/EX jipprovdi l-elementi tad-data f’konformità mal-miżura ta’ sorveljanza rilevanti.”.

                        (20)

                        Fl-Artikolu 331, jiżdied dan il-paragrafu 3 li ġej:

                           “3.   Meta l-merkanzija ttrasportata permezz ta’ installazzjoni fissa tat-trasport tinħareġ mit-territorju doganali tal-Unjoni permezz ta’ dik l-istallazzjoni, dik il-merkanzija għandha titqies li għandha tiġi ppreżentata lid-dwana meta titqiegħed fl-installazzjoni fissa tat-trasport.”.

                        (21)

                        L-Anness 23-02 huwa emendat f’konformità mal-Anness ta’ dan ir-Regolament.

                        (22)

                        L-Anness 72-04 huwa emendat kif ġej:

                                    (a)

                                    fil-Parti I, Kapitolu III, il-punt 19.3 huwa sostitwit b’dan li ġej:

                                                “19.3.

                                                Il-perjodu tal-validità ta’ ċertifikat ta’ garanzija komprensiva jew ta’ ċertifikat ta’ eżoneru mill-garanzija ma għandux jaqbeż ħames snin. Madankollu, dak il-perjodu jista’ jiġi estiż mill-uffiċċju doganali tal-garanzija għal perjodu ulterjuri li ma jaqbiżx ħames snin.
                                                Meta matul il-perjodu ta’ validità taċ-ċertifikat, l-uffiċċju doganali tal-garanzija jiġi infurmat li ċ-ċertifikat, bħala riżultat ta’ bosta bidliet, ma jkunx jista’ jinqara b’mod suffiċjenti u jista’ jiġi miċħud mill-uffiċċju doganali tat-tluq, l-uffiċċju doganali tal-garanzija għandu jinvalida ċ-ċertifikat u joħroġ wieħed ġdid, jekk ikun xieraq.
                                                Iċ-ċertifikati b’perjodu ta’ validità ta’ sentejn għandhom jibqgħu validi. Il-perjodu ta’ validità tagħhom jista’ jiġi estiż mill-uffiċċju doganali tal-garanzija għat-tieni perjodu li ma jaqbiżx ħames snin.”;

                                    (b)

                                    Fil-Parti II, Kapitolu II:

                                                (i)

                                                it-titolu huwa sostitwit b’dan li ġej:
                                                “KAPITOLU II

                                                   Kampjun ta’ timbru speċjali użat minn konsenjatur awtorizzat/emittent awtorizzat”;

                                                (ii)

                                                il-punt 5 huwa sostitwit b’dan li ġej:

                                                            “5.

                                                            Konsenjatur awtorizzat/emittent awtorizzat”.

            Artikolu 2
            Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            L-Artikolu 1(1) għandu jibda japplika mill-1 ta’ Mejju 2016.
            L-Artikolu 1(19) għandu jibda japplika mit-12 ta’ Lulju 2017.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-29 ta’ Ġunju 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 269, 10.10.2013, p. 1.

            (2)  Ir-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).

            (3)  Is-sentenza tal-Qorti tat-12 ta’ Ottubru 2017 fil-Kawża C-661/15, X BV vs Staatssecretaris van Financiën, ECLI:EU:C:2017:753.

            (4)  Ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).

            (5)  Ir-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (ĠU L 302, 19.10.1992, p. 1).

            (6)  Id-Deċiżjoni ta’ Implimentazzjoni tal-Kummissjoni (UE) 2019/2151 tat-13 ta’ Diċembru 2019 li tistabbilixxi l-programm ta’ ħidma relatat mal-iżvilupp u t-tnedija tas-sistemi elettroniċi previsti fil-Kodiċi Doganali tal-Unjoni (ĠU L 325, 16.12.2019, p. 168).

            (7)  Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).

            (8)  Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).

            (9)  Ir-Regolament ta’ Implimentazzjoni tal-Kummissjoni (UE) 2016/670 tat-28 ta’ April 2016 li tintroduċi s-sorveljanza minn qabel tal-Unjoni għall-importazzjonijiet ta’ ċerti prodotti tal-ħadid u tal-azzar li joriġinaw minn ċerti pajjiżi terzi (ĠU L 115, 29.4.2016, p. 37).

            (10)  Ir-Regolament ta’ Implimentazzjoni tal-Kummissjoni (UE) 2018/640 tal-25 ta’ April 2018 li tintroduċi s-sorveljanza minn qabel tal-Unjoni għall-importazzjonijiet ta’ ċerti prodotti tal-aluminju li joriġinaw minn ċerti pajjiżi terzi (ĠU L 106, 26.4.2018, p. 7).

            (11)  Ir-Regolament tal-Kunsill (KEE) Nru 2658/87, tat-23 ta’ Lulju, 1987, dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. (ĠU L 256, 7.9.1987, p. 1).

            ANNESS
            Fl-Anness 23-02 tar-Regolament ta’ Implimentazzjoni (UE) 2015/2447, it-tabella hija sostitwita b’dan li ġej:

               “IL-LISTA TA’ MERKANZIJA MSEMMIJA FL-ARTIKOLU 142(6)

               Id-deskrizzjoni tal-merkanzija f’din it-tabella hija purament indikattiva u mingħajr preġudizzju għar-regoli għall-interpretazzjoni tan-Nomenklatura Magħquda. Għall-finijiet ta’ dan l-Anness, il-kamp ta’ applikazzjoni tal-arranġamenti previsti fl-Artikolu 142(6) għandu jiġi ddeterminat mill-kamp ta’ applikazzjoni tal-kodiċijiet NM kif jeżistu fil-mument tal-adozzjoni ta’ dan ir-Regolament.

                           Il-Kodiċi tan-NM (tat-TARIC)

                           Id-Deskrizzjoni tal-Merkanzija

                           Il-Perjodu ta’ validità

                           0701 90 50

                           Patata ġdida

                           1.1 sa 30.6

                           0703 10 19

                           Basal (għajr il-basal għat-taħwil)

                           1.1 sa 31.12

                           0703 20 00

                           Tewm

                           1.1 sa 31.12

                           0708 20 00

                           Fażola (Vigna spp., Phaseolus spp.)

                           1.1 sa 31.12

                           0709200010

                           Spraġ, aħdar

                           1.1 sa 31.12

                           0709200090

                           Spraġ, oħrajn

                           1.1 sa 31.12

                           0709 60 10

                           Bżar ħelu

                           1.1 sa 31.12

                           0714 20 10

                           Patata ħelwa, friska, sħiħa, intiża għall-konsum uman

                           1.1 sa 31.12

                           0804300090

                           Ananas, għajr imnixxef

                           1.1 sa 31.12

                           0804400010

                           Avokado, frisk

                           1.1 sa 31.12

                           0805 10 22
                           0805 10 24
                           0805 10 28

                           Larinġ ħelu, frisk

                           1.6 sa 30.11

                           0805211010
                           0805219011
                           0805219091

                           Mandolin (inkluż it-tanġerini u s-satsumas) frisk;

                           1.3 sa 31.10

                           0805220011

                           Monreales, friski

                           1.3 sa 31.10

                           0805220020

                           Klementini (għajr il-monreales), friski

                           1.3 sa 31.10

                           0805290011
                           0805290021
                           0805290091

                           Wilkings u ibridi oħrajn taċ-ċitru, friski

                           1.3 sa 31.10

                           0805400011
                           0805400031

                           Grejpfrut, inklużi pomelos, friski, bojod

                           1.1 sa 31.12

                           0805400019
                           0805400039

                           Grejpfrut, inklużi pomelos, friski, roża

                           1.1 sa 31.12

                           0805509010

                           Xkomp (Citrus aurantifolia, Citrus latifolia), frisk

                           1.1 sa 31.12

                           0806 10 10

                           Għeneb tal-mejda

                           21.11 sa 20.7

                           0807 11 00

                           Dulliegħ

                           1.1 sa 31.12

                           0807190050

                           Amarillo, Cuper, Honey Dew (inkluż Cantalene), Onteniente, Piel de Sapo, (inkluż Verde Liso), Rochet, Tendral, Futuro

                           1.1 sa 31.12

                           0807190090

                           Bettieħ ieħor

                           1.1 sa 31.12

                           0808309010

                           Lanġas tal-varjetà Nashi (Pyrus pyrifolia),Ya (Pyrus bretscheideri)

                           1.5 sa 30.6

                           0808309090

                           Lanġas, ieħor

                           1.5 sa 30.6

                           0809 10 00

                           Berquq

                           1.1 sa 31.5
                           1.8 sa 31.12

                           0809 30 10

                           Nuċiprisk

                           1.1 sa 10.6
                           1.10 sa 31.12

                           0809 30 90

                           Ħawħ

                           1.1 sa 10.6
                           1.10 sa 31.12

                           0809 40 05

                           Għanbaqar

                           1.10 sa 10.6

                           0810 10 00

                           Frawli

                           1.1 sa 31.12

                           0810 20 10

                           Lampun

                           1.1 sa 31.12

                           0810 50 00

                           Ribes Ċiniż (kiwifruit)

                           1.1 sa 31.12”